כרמי עוז

כרמי עוז (בעבר: גבעת הראל) היא התנחלות ויישוב קהילתי הפועלת במתכונת אגודה שיתופית. נמנה עם יישובי גוש שילה ושייך למועצה אזורית מטה בנימין. שוכן בגדה הצפונית של נחל שילה העליון, בגובה 740 מטר מעל פני הים. ב-2024 התגוררו במקום כ-105 משפחות. היישוב ממוקם כ-740 מטר מעל פני הים. בפסגת היישוב הוקם "מצפור אברהם" המעניק תצפית פנורמית על כל האזור. פועלים בו בית כנסת, מקווה טהרה, מעונות וגני ילדים, גן משחקים, מגרש ספורט, משחקייה לילדים, ספרייה, חדר נוער, וסניף בני עקיבא. תושבי היישוב עוסקים בעיקר חקלאות ובמקצועות חופשיים. בין היישוב לבין כביש 60 ניטעו כרמי גפנים וזיתים בהיקף של מאות דונמים. העיבוד נעשה בעבודה עצמית. במקום יקב בוטיק בשם "יקב גבעות", המפיק גם שמן זית. מקור השם היישוב נקרא בתחילה 'גבעת הראל', על שמו של הראל-עֹז בן נון, בנו של הרב אלחנן בן נון, לשעבר רבה של שילה הסמוכה, שנרצח יחד עם שלמה ליבמן על ידי מחבל בעת שמירה על יצהר. לאחר ההלוויה החליטו יגאל בן נון, אחיו של הראל, ושיבי דרורי להקים יישוב חקלאי לזכרו של הראל. במאי 2026 הוחלט בוועדת השמות הממשלתית לשנות את שם היישוב לכרמי עוז, במטרה לשלב "בין שורשיות הכרם וחקלאות ההר, לבין תפילת חנה המקראית 'ויתן עוז למלכו". גאוגרפיה כרמי עוז שוכן על הר שפסגתו בגובה 740 מטרים מעל גובה פני הים המפריד בין עמק שילה לעמק לבונה. היישוב נמצא במרכז גוש שילה, בין היישובים שילה ועלי, ומצפונו עובר כביש 60. הגישה ליישוב נעשית דרך בכבישי גישה היוצאים האחד מקרבת צומת עלי והשני מצומת שילה, אשר מהווה המשך לכביש 5055. דרומית ליישוב זורם נחל שילה בנפילה דרך ואדי מכיוון עמק שילה, וצפונית לו זורם נחל עלי. שני הנחלים מתחברים צפון־מערבית ליישוב. הקמה והתפתחות היישוב הוקם בשנת 1998 (חשון ה'תשנ"ט) ונקרא "גבעת הראל", על שמו של הראל-עֹז בן נון (בנו של הרב אלחנן בן נון, לשעבר רבה של שילה הסמוכה), שנרצח יחד עם שלמה ליבמן על ידי מחבל בעת שמירה על יצהר. כחלק מהליך ההקמה הוקמה ליישוב אגודה שיתופית, וזו חתמה על הסכם הקצאה עם ההסתדרות הציונית העולמית על השטח עד 2045. בין גבעת הראל לבין כביש 60 ניטעו כרמי גפנים ומטעי זיתים בהיקף של מאות דונמים. ביישוב הוקם יקב בוטיק בשם "יקב גבעות", בבעלותו של שיבי דרורי ממקימי היישוב. בשנת 2024 התגוררו ביישוב 105 משפחות, שלהן היו מאות ילדים. כ-70 מהמשפחות מתגוררות בבתי קבע. הלכידות הקהילתית גבוהה ורבים מתושבי היישוב עסקו במקצועות חופשיים. בשנת 2012 הוקם ביישוב כולל גבעת הראל. מ-2013 מתקיים מידי שנה ביישוב "מירוץ גבעת הראל", בו משתתפים מאות מתושבי המועצה. ב-2015 מנה היישוב 60 משפחות, מתוכן 20 התגוררו בבתי קבע. פעלו בו באותה תקופה בית כנסת, מקווה טהרה, מעון, גן ילדים, גן משחקים, מגרש ספורט, משחקיה, וספריה. בפברואר 2023 החליט הקבינט המדיני ביטחוני להכשיר את היישוב יחד עם המאחז השכן, גבעת הרואה. ב־29 באוקטובר חתם אלוף פיקוד המרכז יהודה פוקס על צו המעניק ליישובים מעמד רשמי בשם "גבעות הרואה". במרץ 2025 קיבל הקבינט המדיני-ביטחוני החלטה להעניק לגבעת הראל מעמד עצמאי, ולהפרידו מגבעת הרואה. ועדת השמות הממשלתית שינתה את שמו ל"כרמי עוז". תיירות ביישוב מספר אתרים תיירותיים, בהם: חוות סוסים, מערת הנחושת, מערת השקד, פינת חי, גלריית אמנות מקרמיקה, יקב בוטיק המפיק גם שמן זית, מסעדת בשרים, ואתר מזבח האבן. מ-2013 מתקיים ביישוב מדי שנה בקיץ "מרוץ גבעת הראל", שבו משתתפים עשרות מתושבי המועצה. הרצים עוברים ליד כרמי הגפנים ומטעי הזיתים ומשקיפים על תל שילה. המזבח החצוב ערך מורחב – מזבח חצוב בסלע בגבעת הראל בתחומי היישוב נחשף מזבח חצוב בסלע בגבעת הראל, מזבח עולה חצוב בסלע, ניצב על גבי טרסה, ומעליו ומתחתיו מדרון תלול ומצוקי – כך שהמזבח בולט על פני השטח. במהלך עבודות פיתוח בשנים 2016–2017 הוזז המזבח מעט וכיום רק אדם המכיר את המזבח יוכל להצביע עליו. מתחתיו מצוי כבשן סיד קדום. המזבח נמצא במפנה הדרומי של ההר ופונה לגבעת הרואה, המשקיף על נחל שילה, בקטע הנחל המחבר את עמק שילה ועמק לבונה. נחל שילה נחל שילה הוא נחל אכזב שראשיתו בסביבות היישוב גבעת הראל. הנחל שימש כציר תחבורה עיקרי בדרך האבות, ונראה שזהו "מעלה לבונה" הקדום.[דרוש מקור] קטע נחל זה נקרא "נחל (ואדי) עלי". הנחל זורם לכיוון מערב והוא מתחבר לנחל הירקון כשלושה קילומטר צפונית למחלף מורשה. בנחל שילה פורחים פרחים רבים, בהם חלמונית, כרכום, סתוונית, חצב ונרקיס. אתר פריחת החלמוניות במדרון הדרומי של היישוב נמצא אתר פריחה גדול של חלמונית גדולה שהתגלה בשנת 2005. החלמוניות פורחות לרגלי עמוד אבן המכונה "שומר החלמוניות". בזמן שיא הפריחה מגיע מספר החלמוניות ל-4,800 וזהו אחד מהמוקדים היחידים בישראל שבהם ניתן לצפות בפריחה. עין עוז ערך מורחב – עין עוז כ-600 מטרים מערבה מהיישוב, נמצא עין עוז, הנקרא אף הוא על שמו של הראל-עֹז בן נון – מעיין שכבה שנובע במפנה המערבי של הנחל, ונראה ששימש לעוברי-דרכים שעברו בנחל. המעיין נקרא בפי הערבים "עין מחֵיבִּר". למעיין שתי בריכות: בריכת מבוגרים בגובה של 1.70 מטר ובריכה רדודה לילדים. לצידו של עין עוז נמצא כבשן סיד נוסף. גלריית תמונות קישורים חיצוניים כרמי עוז, ברשת החברתית פייסבוק כרמי עוז, באתר המועצה אזורית מטה בנימין סיפור הקמת גבעת הראל - סרט, סרטון באתר יוטיוב (אורך: 15:39) הערות שוליים